Yksi Tampereen vaarallisimmista suojateistä jää historiaan lokakuun alussa – autoilijoille yksi lisäkaista pois kaupungista

Tampereen Viinikan liittymän uusi alikulku avataan kevyelle liikenteelle näillä näkymin lokakuun alussa. Rautatiesillan eteläpuolella oleva Viinikankadun ylityspaikka on ollut yksi Tampereen vaarallisimmista suojateistä. Pahimmillaan siinä on tapahtunut 40–50 poliisin tietoon tullutta onnettomuutta vuodessa. Viinikankadun uusi alikulkusilta johtaa kevyen liikenteen vaaranpaikan ali. Samaan aikaan alikulun avaamisen kanssa autoliikenne vapautuu työmaan poikkeusjärjestelyistä. Autoilijoille on rakennettu yksi uusi kaista etelän suuntaan. Kaupungista pois ajetaan siis jatkossa kolmea kaistaa pitkin. –Urakan tärkein anti ovat kevyen liikenteen turvallisuuden parantaminen ja liikenteen sujuvoittaminen kaupungista pois päin, Tampereen rakennuttamispäällikkö Petri Kantola sanoo. Kevyelle liikenteelle on rakennettu uusi eroteltu jalankulku- ja pyörätie välille Tampereen valtatie–Kuokkamaantie. Viime päivinä rakennustyömaalla on pystytetty sadesuojatelttaa, jonka suojissa viimeistellään alikulkusillan kansirakenteita. Vesieristystöitä aletaan tehdä lähiviikkoina. Lopuksi pinta asvaltoidaan. –Sillan kannen pitää olla kuiva, joten suojaa tarvitaan, Kantola sanoo. Viinikan liittymässä on tehty töitä viime kesästä saakka. Viimeistelytöitä jatketaan vielä tämän vuoden loppuun asti. Viherrakentamista voi jäädä vielä ensi vuodeksi. Viinikan sillan rakennusurakka maksaa noin kolme miljoonaa euroa. Summaan kuuluu liittymän vanhojen liikennevalojen uusiminen.